A Bizottság 2304/2002/EK rendelete

(2002. december 20.)

az Európai Közösség és a tengerentúli országok és területek társulásáról ("tengerentúli társulási határozat") szóló 2001/822/EK tanácsi határozat végrehajtásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2001/822/EK tanácsi határozatra [1], és különösen annak 23. cikkére,

tekintettel a tagállamok kormányait képviselő, a Tanács keretében ülésező képviselők közötti, a közösségi támogatás finanszírozásáról és kezeléséről szóló, az afrikai, a karibi és a csendes-óceáni államok (a továbbiakban AKCS-országok), valamint az Európai Közösség és tagállamai között Cotonou-ban (Benin) 2000. június 23-án aláírt partnerségi megállapodás [2] pénzügyi jegyzőkönyve értelmében létrejött belső megállapodásra, és a pénzügyi támogatásnak azon tengerentúli országok és területek között történő felosztására, amelyekre az EK-Szerződés negyedik része vonatkozik,

tekintettel az Európai Fejlesztési Alap pénzügyi szabályzatáról szóló tanácsi rendeletre [3] (EFA pénzügyi szabályzat),

mivel:

(1) A 2001/822/EK határozat (tengerentúli társulási határozat) arra kéri fel a Bizottságot, hogy az a tengerentúli országokkal és területekkel (a továbbiakban TOT ) együttműködésben, a partnerségi eljárások keretében, végrehajtási rendelkezéseket fogadjon el a III. részre, és a II. melléklet A)–D) részeire vonatkozóan. A 4. cikk különösen azt állapítja meg, hogy a TOT viseli a fő felelősséget az egységes programozási dokumentumokért (a továbbiakban EPD ) és az együttműködési programokért.

(2) A Bizottság által a tengerentúli társulási határozat 23. cikke szerint hozott rendelkezéseknek meg kell felelniük a hatékony és eredményes pénzgazdálkodás, a partnerség, a kiegészítő jelleg és a szubszidiaritás elvének, és szavatolniuk kell a TOT saját felelősségvállalását a fejlődési folyamatért, valamint a TOT és a Bizottság által végzett megfelelő ellenőrzést és a könyvvizsgálatot.

(3) A TOT egyedi szükségleteire, lehetőségeire és korlátaira tekintettel, a TOT-nak a pénzügyi támogatást költségvetési támogatásként kell megkapnia, amennyiben a TOT közkiadásainak kezelése megfelelően átlátható, felelős és hatékony. Továbbá, közbeszerzési eljárásainak meg kell felelnie az EFA pénzügyi szabályzat átláthatóságra és nyilvánosságra vonatkozó normáinak. A költségvetési támogatás alternatívájaként, pénzügyi támogatás programokra vagy projektekre is nyújtható, amennyiben ez hatékonyabb vagy biztonságosabb végrehajtást tesz lehetővé.

(4) Rendelkezéseket kell hozni az EPD kidolgozására, nyomon követésére, pénzügyi ellenőrzésére, értékelésére, felülvizsgálatára és végrehajtására, valamint a beszámolásra és pénzügyi korrekciókra vonatkozóan. E rendelkezéseknek a Bizottság e tevékenységekben való részvételére is ki kell térniük. A TOT különleges helyzetéhez szükséges alkalmazkodásra is figyelemmel, ezeknek meg kell felelniük a strukturális alapokra vonatkozó rendelkezéseknek, hogy egyszerűsítsék a Bizottság részvételének lehetőségét, és fokozzák annak hatékonyságát.

(5) A TOT és az AKCS-országok közötti regionális együttműködés és integráció elősegítésére alapvetően azonos szabályokat kell alkalmazni. Azonban bizonyos TOT-ok földrajzi helyzetére figyelemmel, amelyek a gyakorlatban nem tudnak szoros együttműködést kialakítani az AKCS-országokkal vagy más TOT-okkal, lehetőséget kell biztosítani arra is, hogy a regionális alapokat egyetlen TOT kérése szerint osszák fel.

(6) Az e rendeletben előírt intézkedésekről a TOT-okkal konzultációt folytattak.

(7) Az e rendeletben előírt intézkedések összhangban vannak a tengerentúli társulási határozat 24. cikkével létrehozott EFA-TOT bizottság véleményével,

ELFOGADTA EZT A RENDELETET:

1. RÉSZ

TÁRGY ÉS ELVEK

1. cikk

Tárgy

Ez a rendelet, a kilencedik európai fejlesztési alap (EFA) értelmében, a tengerentúli társulási határozat és az EFA pénzügyi szabályzat rendelkezései szerint megállapítja a Bizottság által kezelt, a Közösség által a TOT-nak nyújtott pénzügyi támogatás programozására, végrehajtására és ellenőrzésére vonatkozó eljárásokat.

2. cikk

Kiegészítő jelleg és partnerség

(1) Az EFA-támogatás programozása, végrehajtása, ellenőrzése és értékelése a TOT, az érintett tagállamok, és a Bizottság közötti szoros konzultáció révén valósul meg.

(2) A TOT biztosítja, hogy a programozási eljárás során az együttműködésnek a tengerentúli társulási határozat 5. cikkének (1) bekezdése második és harmadik franciabekezdésében felsorolt valamennyi résztvevőjével megfelelő módon konzultáljanak.

(3) A TOT, az érintett tagállamok és a Bizottság támogatja az e rendelet szerint hozott intézkedéseknek, a közösségi költségvetés hozzájárulásával hozott intézkedéseknek, valamint az Európai Beruházási Bank, más nemzetközi intézmények és az érintett tagállamok intézkedéseinek koordinálását és összehangolását.

II. RÉSZ

PROGRAMOZHATÓ ÉS NEM PROGRAMOZHATÓ TÁMOGATÁS

1. FEJEZET

Programozható támogatás

3. cikk

Területi programozás

A tengerentúli társulási határozat keretében vissza nem térítendő támogatásból finanszírozott intézkedéseket e rendelet hatálybalépése után a lehető legrövidebb időn belül e rendelet mellékletében található minta szerinti egységes programozási dokumentum elfogadásával határozzák meg.

4. cikk

Az EPD kidolgozása

(1) A TOT illetékes hatóságai, a fejlesztési folyamatban résztvevő érdekcsoportok lehető legszélesebb körével folytatott konzultáció után, az összegyűjtött tapasztalatok és a legalkalmasabb módszerek alapján, javaslatot készítenek az EDP-re.

Az EPD-javaslatot az egyes TOT-ok szükségleteihez és sajátos körülményeihez kell igazítani. Az EPF prioritásokat állapít meg, és támogatja a helyi résztvevőknek az együttműködési programokért való felelősségvállalását.

A javaslatot a Bizottsághoz legkésőbb tizenkét hónappal e rendelet hatálybalépése után kell benyújtani.

(2) Az EPD-re tett javaslatról a TOT, az érintett tagállam és a Bizottság, adott esetben az illetékes küldöttségén keresztül, véleményt cserél.

A TOT minden szükséges információt, beleértve a megvalósítási tanulmányok eredményeiről szóló tájékoztatást, megad a Bizottságnak, hogy lehetővé tegye számára az EPD-tervezet lehető leghatékonyabb értékelését.

(3) A TOT hatóságai a Bizottsággal a lehető legkorábban közlik, különösen, hogy igényt tartanak-e arra, hogy az EFA keretösszeget költségvetési támogatásként bocsássák rendelkezésre.

Amennyiben az ország saját elemzése a Közösségétől bármiben eltér, erről feljegyzést kell készíteni.

5. cikk

Az EPD bizottsági értékelése

A Bizottság értékeli az EPD-re tett javaslatot és megállapítja, hogy az minden szükséges elemet tartalmaz-e, és összeegyeztethető-e a tengerentúli társulási határozat, e rendelet és az érintett közösségi politika céljaival. A Bizottság a benyújtott javaslatról tájékoztatja az Európai Beruházási Bankot.

A Bizottság a közkiadások kezelésével kapcsolatban az átláthatóság, az elszámoltathatóság és a hatékonyság, valamint a közbeszerzések nyilvánosságának és átláthatóságának az EFA pénzügyi szabályzat normáival összhangban végzett előzetes vizsgálata után dönt, különösen, hogy az EFA-ból nyújtott pénzügyi támogatást költségvetési támogatásként vagy programokra, vagy projektekre nyújtott támogatásként kell-e biztosítani.

6. cikk

Regionális programok

(1) A regionális együttműködésre és integrációra a tengerentúli társulási határozat II. A) melléklete 1. cikkénekk (1) a) bekezdése ii. pontjában megállapított pénzügyi támogatást olyan programjavaslatok alapján kell rendelkezésre bocsátani, amelyeket egy vagy több TOT, a tengerentúli társulási határozat 16. cikkével összhangban nyújt be.

(2) A javaslatok a Bizottság és a TOT-nak e rendelet 14. cikkével összhangban kinevezett, engedélyezésre jogosult területi tisztviselői vagy azok képviselői közötti – adott esetben a támogatható nem állami szereplők meghallgatását is magában foglaló – véleménycsere eredményeként születnek meg.

A javaslatokat a Bizottsághoz 2003. szeptember 30-ig kell benyújtani.

A javaslatok értékelése során a Bizottság vizsgálja különösen azt, hogy azok milyen várható hatást gyakorolnak a kedvezményezett TOT integrációjára abban a régióban, amelyhez tartozik. A költségekre vonatkozó kötelezettségvállalást megelőzi a Bizottságnak a programok vagy projektek támogatásáról szóló finanszírozási határozata.

(3) Amennyiben az első felosztás után maradványösszeg marad fenn, akkor, a különösen sürgős esetektől eltekintve, évente kétszer – első alkalommal 2003. december 31-én, illetve 2004. június 30-án – további javaslatokat lehet benyújtani.

(4) A megfelelő nagyságrend elérése és a hatékonyság fokozása érdekében, a regionális programok finanszírozására a regionális és a területi alapok egyértelműen területi összetevővel együtt vehetők igénybe.

(5) A 8. és a 16–30. cikket a regionális programokra értelemszerűen alkalmazni kell.

2. FEJEZET

Nem programozható támogatás

7. cikk

A "C" tartalék felhasználása

(1) A Bizottság a "C" tartalék forrásait az e rendelet 22. cikkében említett félidős felülvizsgálat alapján, illetve Grönland esetében a tengerentúli társulási határozat II. melléklet 3. cikke (2) bekezdésében említett félidős felülvizsgálat alapján, a tengerentúli társulási határozat II. A) melléklet 3. cikkének (3) bekezdése b) vagy c) pontjában említett célokra bocsátja rendelkezésre. A Bizottság a tengerentúli társulási határozat II. A) mellékletének 3. cikke (4) bekezdésében említett javasolt felosztást ennek megfelelően kiigazítja, és tájékoztatja a TOT-okat és a tagállamokat az új felosztással kapcsolatos határozatáról.

(2) A tengerentúli társulási határozat 28. cikkében, és a II. D mellékletben megállapított forrásokkal kapcsolatos kötelezettségvállalás alkalmazásában, azok a TOT-ok, amelyek az abban megállapított támogatásra jogosultnak tartják magukat, hiánytalan kérelmet nyújtanak be a Bizottság által rendelkezésre bocsátott formanyomtatványokon, és megadják az annak elbírálásához szükséges összes információt.

A kérelmet legkésőbb azt az évet követő év április 30-ig kell benyújtani a Bizottságnak, amelyben a további támogatást igénylik.

A Bizottság határozatáról a TOT-ot a lehető legrövidebb időn belül tájékoztatja.

III. RÉSZ

VÉGREHAJTÁS

1. FEJEZET

Pénzügyi eljárások

8. cikk

Kötelezettségvállalások

(1) A TOT-nak nyújtott pénzügyi támogatás kiadásaira a Bizottság az EFA pénzügyi szabályzattal összhangban vállal kötelezettséget.

(2) Az EPD alkalmazási körén belül a kiadásokkal kapcsolatos kötelezettségvállalást megelőzi a Közösségnek a költségvetési támogatásról vagy programok, vagy projektek támogatásáról hozott finanszírozási határozata.

(3) Az EPD alkalmazási körén kívül, a tengerentúli társulási határozat II. A) melléklet 3. cikke (3) bekezdésével összhangban képzett "C" tartalék fel nem osztott forrásait a Bizottság köti le, és az EFA pénzügyi szabályzat 15. és 54. cikkével összhangban hajtja végre.

9. cikk

Kifizető ügynökök

Azok a TOT-ban működő pénzintézetek, amelyeknél a Bizottság, az EFA pénzügyi szabályzat I. része III. címének 3. fejezete 4. szakaszával összhangban, a TOT-tal való együttműködés végrehajtásának céljából számlát nyit, kifizető ügynökként működnek.

A kifizető ügynököknél a Közösségben elhelyezett pénzeszközök kamatoznak.

A kifizető ügynökök szolgáltatásaikért díjazást nem kapnak, és a pénzeszközök nem kamatoznak.

2. FEJEZET

Szerződések

10. cikk

A szerződésekre vonatkozó általános szabályok

(1) A szerződések odaítélésére vonatkozó eljárásokat a finanszírozási megállapodásokban kell rögzíteni.

(2) Amennyiben a pénzügyi támogatást költségvetési támogatásként nyújtják, az érintett TOT közbeszerzési eljárásait alkalmazzák.

(3) A szerződések odaítélésére minden más esetben az EFA pénzügyi szabályzat 75. cikke (1) bekezdéseének1. pontjában megállapított rendelkezések az irányadók.

11. cikk

Adó-és vámszabályozás

(1) A TOT az EFA által finanszírozott programok vagy projektek végrehajtására vonatkozó megbízásokra olyan adó- és vámszabályozást alkalmaz, amely legalább olyan kedvezményeket biztosít, mint az a szabályozás, amelyet azoknak a legnagyobb kedvezményt élvező államoknak vagy nemzetközi fejlesztési szervezeteknek az esetében alkalmaz, amelyekkel kapcsolatot tartanak fenn. A legnagyobb kedvezmény elve alkalmazásának meghatározása céljából az adott TOT által a többi TOT-tal, a többi AKCS-állammal, vagy az egyéb fejlődő országokkal szemben alkalmazott szabályozást nem kell figyelembe venni.

(2) Az (1) bekezdésre is tekintettel, a Közösség által finanszírozott szerződésekre a következők vonatkoznak:

a) a szerződésekre sem bélyeg- vagy bejegyzési illetéket, sem ezekkel azonos hatású illetéket nem vetnek ki a kedvezményezett TOT-ban, függetlenül attól, hogy ilyen ott már létezik, vagy bevezetésére a jövőben kerül sor; azonban az ilyen szerződéseket a TOT hatályos jogszabályaival összhangban kell bejegyezni, amelyért a nyújtott szolgáltatásnak megfelelő díj számítható fel;

b) a szerződések teljesítéséből származó nyereség és/vagy bevétel az érintett TOT belső vámszabályai szerint adóköteles, amennyiben azok a természetes vagy jogi személyek, akik/amelyek ilyen nyereséghez és/vagy bevételhez jutnak, ebben az államban állandó üzletviteli hellyel rendelkeznek, vagy ha a megbízás teljesítése hat hónapnál tovább tart;

c) azoknak a vállalatoknak, amelyeknek a kivitelezési szerződések teljesítéséhez ipari berendezést kell importálniuk, kérésre, az említett berendezésre vonatkozóan – a kedvezményezett TOT jogszabályai szerint – engedélyezik az ideiglenes behozatal rendszerének az igénybevételét;

d) minden olyan berendezés, amely szolgáltatási szerződésekben meghatározott feladatok teljesítéséhez szükséges, vámoktól, adóktól és az ezekkel azonos hatású díjaktól mentesen ideiglenesen behozható a kedvezményezett TOT-ba, összhangban annak nemzeti jogszabályaival, amennyiben az ilyen vámok és díjak nem a szolgáltatásokért nyújtott térítést jelentenek;

e) ellátási szerződés keretében lehetőség van a kedvezményezett TOT-ban vámoktól, adóktól és az ezekkel azonos hatású díjaktól mentes behozatalra. Az adott TOT-ból származó áruk szállítására vonatkozó szerződést a gyártelepi ár alapján kell megkötni, amelyhez adott esetben hozzá kell számítani a TOT-ban ezekre az árukra alkalmazandó díjakat;

f) a tüzelőanyagokat, kenőanyagokat és szénhidrogén kötőanyagokat, valamint minden olyan anyagot, amelyet egy kivitelezési szerződés teljesítéséhez használnak, a belföldi piacon vásárolt anyagnak kell tekinteni, és ezekre a kedvezményezett TOT-ban a nemzeti jogszabályok értelmében érvényes adószabályozás vonatkozik; és

g) a nem belföldön toborzott olyan természetes személyek, akiket a szolgáltatási szerződésekben meghatározott feladatok teljesítésével bíztak meg, valamint családtagjaik személyes és háztartási ingóságai, a kedvezményezett TOT hatályos jogszabályainak korlátai között, vámoktól vagy importvámoktól, adóktól és az ezekkel azonos hatású díjaktól mentesen hozhatók be.

(3) Az adó- és vámszabályozásról szóló (1) és (2) bekezdésekben nem tárgyalt kérdésekben továbbra is az érintett TOT jogszabályait alkalmazzák.

3. FEJEZET

Irányítás és végrehajtási megbízottak

12. cikk

Végrehajtási eljárások

(1) A 8. cikk (2) bekezdésében és a 10. cikk (2) bekezdésében említett költségvetési támogatás végrehajtására vonatkozó eljárások sérelme nélkül az e rendelettel összhangban finanszírozott programokat és projekteket a 13., 14., és 15. cikkel összhangban kell végrehajtani.

13. cikk

Küldöttségek

(1) Amennyiben a Bizottságot – küldöttségvezető irányításával – küldöttség képviseli, az érintett TOT-ot erről megfelelően tájékoztatni kell. Ilyen esetekben az EFA pénzügyi szabályzat meghatalmazás alapján eljáró, engedélyezésre jogosult és a számvitelért felelős tisztviselőkre vonatkozó 22. cikkének (2) bekezdése és 67. cikke alkalmazandó.

(2) A küldöttség vezetője, az engedélyezésre jogosult területi tisztviselővel szoros együttműködésben, a következő feladatokat teljesíti:

a) az érintett TOT kérésére részt vesz a projektek és programok kidolgozásában, és a technikai segítségnyújtásról szóló szerződésekről folyó tárgyalásokban, és ezekhez segítséget nyújt;

b) részt vesz a projektek és programok értékelésében, az ajánlati dokumentáció kidolgozásában, és a projektek és programok értékelésének és a végrehajtási eljárások egyszerűsítési lehetőségeinek feltárásában;

c) finanszírozási javaslatokat dolgoz ki;

d) az engedélyezésre jogosult területi tisztviselő által történő közzététel előtt jóváhagyja a helyi nyílt ajánlati felhívásokat, és a gyorssegélyre vonatkozó szerződéseket 30 napon belül azt követően, hogy ezeket az engedélyezésre jogosult területi tisztviselőtől megkapta;

e) jelen van az ajánlatok felnyitásánál, és átveszi az ajánlatok és a vizsgálat eredményének másolatát;

f) 30 napon belül jóváhagyja az engedélyezésre jogosult területi tisztviselőnek a helyi nyílt ajánlati felhívásokra, valamint a szabadkézi megállapodásokra vonatkozó szerződések, a gyorssegélyre vonatkozó szerződések, az 5 millió eurót meg nem haladó szolgáltatási és kivitelezési szerződések és az 1 millió eurót meg nem haladó ellátási szerződések odaítélésére vonatkozó javaslatát;

g) a fentiek körébe nem tartozó minden egyéb szerződés esetében 30 napon belül jóváhagyja az engedélyezésre jogosult területi tisztviselőnek a szerződések odaítélésére tett javaslatát, amennyiben a következő feltételek teljesülnek:

i. a kiválasztott ajánlat az ajánlati dokumentációban szereplő követelményeknek megfelelő ajánlatok közül a legolcsóbb;

ii. a kiválasztott ajánlat megfelel az ajánlati dokumentációban foglalt összes kiválasztási kritériumnak; és

iii. a kiválasztott ajánlat nem haladja meg a szerződésre előirányzott költségvetést;

h) ha a g) pontban foglalt feltételek nem teljesülnek, továbbítja a javaslatot az engedélyezésre jogosult főtisztviselőnek, aki a javaslatról 60 napon belül dönt, miután azt a küldöttség vezetőjétől átvette. Ha a kiválasztott ajánlat ára meghaladja a szerződésre előirányzott költségvetést, akkor az engedélyezésre jogosult főtisztviselő a szerződés odaítélésének engedélyezése után intézkedik a szükséges pénzügyi kötelezettségvállalásra;

i) saját kivitelezésben történő végrehajtás esetén láttamozza a szerződéseket és költségelőirányzatokat, ezek kiegészítéseit, valamint az engedélyezésre jogosult főtisztviselő kifizetési rendelvényeit;

j) biztosítja, hogy az alapnak a Bizottság által kezelt forrásaiból finanszírozott projekteket és programokat pénzügyi és technikai szempontból szabályosan hajtsák végre;

k) együttműködik a TOT hatóságaival, amelyben a Bizottságot képviseli, a rendszeres értékelések során;

l) minden információt és fontos dokumentumot a TOT rendelkezésére bocsát a fejlesztés finanszírozásában történő együttműködés végrehajtására szolgáló eljárásokról, különösen az értékelési kritériumokról és az ajánlatok elbírálásának kritériumairól; és

m) rendszeresen tájékoztatja a TOT hatóságait az olyan közösségi tevékenységekről, amelyek közvetlenül érinthetik a Közösség és a TOT együttműködését.

(3) Ha a küldöttség vezetőjére az e cikkben említett hatáskörön túl további adminisztratív és/vagy pénzügyi hatáskört ruháznak, ezt az engedélyezésre jogosult területi tisztviselővel közölni kell.

14. cikk

Engedélyezésre jogosult területi tisztviselő

(1) Minden TOT kormánya engedélyezésre jogosult területi tisztviselőt nevez ki, aki minden olyan intézkedésnél képviseli, amelyet az alapnak a Bizottság és a bank által kezelt eszközeiből finanszíroznak. Az engedélyezésre jogosult területi tisztviselő feladatainak egy részét átruházhatja; a feladatok ilyen átruházásáról az engedélyezésre jogosult főtisztviselőt tájékoztatja.

(2) Az engedélyezésre jogosult területi tisztviselő:

a) a küldöttség vezetőjével való szoros együttműködésben felel a projektek és programok kidolgozásáért, benyújtásáért és értékeléséért;

b) a küldöttség vezetőjével való szoros együttműködésben közzétesz helyi nyílt ajánlati felhívást, helyi és nemzetközi (nyílt és meghívásos) ajánlati felhívást, átveszi az ajánlatokat, elnöki szerepet tölt be az ajánlatok értékelésénél, megállapítja az értékelés eredményét, aláírja a szerződéseket és kiegészítő megállapodásokat, és jóváhagyja a kiadásokat;

c) helyi nyílt ajánlati felhívás közzététele előtt benyújtja az ajánlati dokumentációt a küldöttség vezetőjéhez, akinek ezt 30 napon belül jóvá kell hagynia;

d) lezárja a pályázatok értékelését a felhívás érvényességi idején belül, amelynél figyelembe veszi az adott szerződés engedélyezéséhez szükséges időt;

e) benyújtja az értékelés eredményét a küldöttség vezetőjéhez, és javaslatot tesz a szerződés odaítélésére, melyet a küldöttség vezetőjének a 15. cikk f) pontjában ismertetett határidőn belül jóvá kell hagynia;

f) a hozzárendelt pénzeszközök határain belül jóváhagyja és engedélyezi a kiadásokat; és

g) az intézkedések végrehajtása során foganatosítja azokat a változtatásokat, amelyek az engedélyezett projektek és programok szabályos végrehajtásához gazdasági és technikai szempontból szükségesek.

(3) Az intézkedések végrehajtása során, figyelemmel arra a követelményre, hogy tájékoztatnia kell a küldöttség vezetőjét, az engedélyezésre jogosult területi tisztviselő a következőkkel kapcsolatban rendelkezik döntéshozatali hatáskörrel:

a) technikai kiigazítások és változtatások olyan részletkérdésekben, amelyek nem érintik a választott technikai megoldást, és a kiigazítási tartalék korlátain belül maradnak;

b) a végrehajtás során a költségelőirányzatok módosítása;

c) a költségelőirányzatokon belül pénzeszközöknek egyik tételből a másikba történő átvezetése;

d) műszaki, gazdasági vagy szociális okokból indokolt helyszínváltoztatás több egységet átfogó projekteknél vagy programoknál;

e) késedelmi bírságok kivetése vagy elengedése;

f) kezesek felmentése;

g) áruk vásárlása a belföldi piacon, tekintet nélkül azok származására;

h) olyan építőgép és berendezés alkalmazása, amely nem a TOT-ból, a tagállamokból vagy az AKCS-országokból származik, feltéve, hogy a TOT-ban, a tagállamokban vagy az AKCS-országokban nem gyártanak hasonló gépet és berendezést;

i) alvállakozásba adás;

j) végső átvétel, amennyiben a küldöttség vezetője az előzetes átvételnél jelen volt, a megfelelő jegyzőkönyvet hitelesítette, és megfelelő esetben jelen van a végső átvételnél, különösen akkor, ha az előzetes átvételnél rögzített kifogásolások mennyisége miatt jelentős utólagos javításra van szükség; és

k) tanácsadók és a technikai segítségnyújtásban közreműködő egyéb szakértők megbízása.

(4) Az engedélyezésre jogosult területi tisztviselő feladata továbbá:

a) az éves végrehajtási beszámoló kidolgozása és a Bizottsághoz történő benyújtása, az ellenőrző bizottság jóváhagyását követően;

b) a 22. cikkben említett félidős felülvizsgálat elvégzése;

c) annak biztosítása, hogy az EFA-programok kezelésében és végrehajtásában résztvevő szervek a támogatással kapcsolatos minden ügyletre külön számviteli rendszert vagy megfelelő számviteli szabályzatot használjanak; és

d) a 16., 19., 24. és 30. cikk végrehajtásának biztosításához szükséges intézkedések megtétele.

(5) Ha a 21. cikkben említett éves végrehajtási beszámolót benyújtják, a Bizottság és az engedélyezésre jogosult területi tisztviselő felülvizsgálja az előző év főbb eredményeit.

E felülvizsgálat után a Bizottság észrevételeket juttathat el az engedélyezésre jogosult területi tisztviselőhöz Az engedélyezésre jogosult területi tisztviselő közli a Bizottsággal, hogy az észrevételekre tekintettel milyen intézkedéseket hoztak. Ha a Bizottság kellően megalapozott esetek alapján arra a véleményre jut, hogy az intézkedések nem kielégítők, az okok megadásával ajánlásokat tehet a módosítást illetően a TOT-nak és az engedélyezésre jogosult területi tisztviselőnek azzal a céllal, hogy javítsa az ellenőrzés vagy kezelés szabályozásának a hatékonyságát.

Ezeknek az ajánlásoknak a kézhezvétele után az engedélyezésre jogosult területi tisztviselő bemutathatja, hogy milyen lépéseket kell tenni az ellenőrzés vagy a kezelés szabályozásának a javítására, vagy ismerteti, hogy miért nem tettek ilyen lépéseket.

15. cikk

Regionális érdekcsoportok

(1) A regionális programokra vonatkozó javaslatokat az alábbiak nyújtják be:

a) legalább két engedélyezésre jogosult területi TOT-tisztviselő; vagy

b) kivételesen egy engedélyezésre jogosult területi TOT-tisztviselő, ha a tengerentúli társulási határozat 16. cikkének (1) bekezdése b)–e) pontjában említett intézkedések végrehajtásában csak egy TOT vesz részt.

(2) A regionális programokat az engedélyezésre jogosult területi tisztviselő vagy szervezet hajtja végre.

IV. RÉSZ

NYOMONKÖVETÉS, FELÜLVIZSGÁLAT, KÖNYVVIZSGÁLAT ÉS ÉRTÉKELÉS

1. FEJEZET

Nyomonkövetés

16. cikk

A TOT felelőssége

(1) A Bizottság közösségi támogatás végrehajtásáért viselt felelősségének sérelme nélkül, az ilyen támogatás pénzügyi ellenőrzéséért elsősorban a TOT vállal felelősséget.

E célból az engedélyezésre jogosult területi tisztviselő feladata, hogy:

a) kialakítsa és alkalmazza a kezelés és az ellenőrzés olyan szabályait, amelyek biztosítják, hogy a Közösség pénzeszközeit hatékonyan és szabályosan használják fel. A feladatát független módon ellátó illetékes pénzügyi ellenőrzési hatóságnak, a nemzetközileg elfogadott könyvvizsgálói szabványokkal összhangban, megfelelő belső és külső pénzügyi ellenőrzést kell végeznie;

b) átadja a Bizottságnak e szabályozás leírását;

c) garantálja, hogy a támogatás kezelése az érvényes szabályokkal összhangban történjen, és hogy a rendelkezésére bocsátott pénzeszközöket a hatékony és eredményes pénzgazdálkodás elveivel összhangban használják fel;

d) igazolja, hogy a Bizottsághoz benyújtott kiadásigazoló nyilatkozat pontos, és ellenőrizhető dokumentumokon alapuló számviteli rendszerben készült;

e) minden programozási időszak végén bemutat a Bizottságnak egy, a kijelölt igazgatási szervtől független személy vagy osztály által készített nyilatkozatot. E nyilatkozat az előző években végzett ellenőrzések következtetéseit foglalja össze, és a zárókifizetésre vonatkozó fizetési kérelemnek az érvényességét, valamint azoknak az ügyleteknek a jogszerűségét és szabályszerűségét vizsgálja, amelyekre a záró kiadások igazolása vonatkozik. A TOT ehhez az igazoláshoz, ha ezt szükségesnek tartja, csatolhatja véleményét;

f) együttműködjön a Bizottsággal annak biztosítása érdekében, hogy az EFA-forrásokat a hatékony és eredményes pénzgazdálkodás elveivel összhangban használják fel;

g) előzze meg, tárja fel és szüntesse meg a szabálytalanságokat, ezekről, a szabályokkal összhangban, értesítse a Bizottságot, és adjon tájékoztatást a Bizottságnak a közigazgatási és bírósági eljárások lefolyásáról;

h) a feltárt szabálytalanság következményeként elveszett összegeket hajtsa be, és megfelelő esetben számítson fel kamatot a késedelmes fizetések miatt;

i) tegyen meg minden szükséges intézkedést, hogy biztosítsa az indikatív program rendelkezéseinek betartását, és többek között gondoskodjon a programozás időpontjában megállapodott kötelezettségvállalások és kifizetések ütemtervének betartásáról; és

j) állapítsa meg a végrehajtásnál fellépett késedelem okát, és javasoljon megfelelő intézkedéseket a helyzet orvoslására.

(2) A Bizottságnak minden évben meg kell küldeni a könyvvizsgálati tervet és az elvégzett könyvvizsgálatok megállapításainak összefoglalását.

A könyvvizsgálói jelentések a Bizottság rendelkezésére állnak.

17. cikk

Koordináció

(1) A Bizottság és az engedélyezésre jogosult területi tisztviselő által képviselt TOT együttműködnek, és az ellenőrzési terveket, módszereket és a végrehajtást – az elvégzett ellenőrzések hatékonyságának maximálása érdekében – összehangolják. Az ellenőrzések megállapításait egymással haladéktalanul kicserélik.

(2) Legalább évente egyszer vizsgálni és értékelni kell a következőket:

a) a TOT és a Bizottság által végzett ellenőrzések eredményei;

b) más nemzeti vagy közösségi ellenőrző szerv vagy intézmények állásfoglalásai;

c) a megállapított szabálytalanságok pénzügyi hatását, a megszüntetésükhöz megtett vagy még szükséges lépéseket, és megfelelő esetben a kezelési és ellenőrzési rendszereken végrehajtandó változtatások.

(3) A Bizottság, a TOT által haladéktalanul megteendő intézkedések sérelme nélkül, a (2) bekezdésben említett vizsgálatot és értékelést követően állást foglalhat különösen a megállapított szabálytalanságok pénzügyi hatását illetően.

Ezekhez az észrevételekhez, amelyeket az érintett TOT engedélyezésre jogosult területi tisztviselőjéhez kell intézni, adott esetben a helyzet orvoslására irányuló intézkedések iránti kérelmet lehet mellékelni, amellyel megszüntethetők a kezelés feltárt hiányosságai, és felléphetnek a még meg nem szüntetett szabálytalanságokkal szemben.

A TOT lehetőséget kap arra, hogy ezekkel az észrevételekkel kapcsolatban megjegyzéseket tegyen.

18. cikk

Ellenőrzőbizottság

(1) Az ellenőrzőbizottság minden EPD végrehajtását ellenőrzi.

A TOT hatóságai az ellenőrzőbizottságot az EPD jóváhagyása után legfeljebb három hónappal hozzák létre.

(2) Az ellenőrzőbizottság elnöke az engedélyezésre jogosult területi tisztviselő vagy képviselője.

Az ellenőrzőbizottság munkájában a Bizottság és megfelelő esetben az Európai Beruházási Bank egy képviselője tanácsadóként részt vehet.

A bizottságban a TOT által kijelölt hatóságok vagy szervek, a Bizottság, az érintett tagállam, és megfelelő esetben az Európai Beruházási Bank és/vagy más társfinanszírozó intézmények képviseltethetik magukat. Amennyiben egy projekt végrehajtásáért regionális és helyi hatóságok és magánvállalkozások felelnek, és ha egy projekt közvetlenül érinti őket, nekik is képviseltetniük kell magukat az ilyen bizottságokban.

(3) Az ellenőrző bizottság az érintett TOT intézményi, jogi és pénzügyi keretén belül kidolgozza saját eljárási szabályzatát, és megállapodik róla az engedélyezésre jogosult területi tisztviselővel.

(4) Az ellenőrzőbizottság üléseire az engedélyezésre jogosult területi tisztviselő – a Bizottság által rendelkezésre bocsátott minta szerint – megvalósulási jelentést készít. A jelentésnek a tervezett ülés előtt 15 munkanappal meg kell érkeznie a bizottsághoz.

(5) A támogatás végrehajtása hatékonyságának és minőségének vizsgálatára az ellenőrzőbizottság

a) időszakosan felülvizsgálja az EPD egyedi céljainak megvalósításában elért előrehaladást;

b) megvizsgálja a 22. cikkben említett félidős felülvizsgálatot, mielőtt azt megküldik a Bizottságnak;

c) megvizsgálja és jóváhagyja az éves és záró végrehajtási jelentéseket, mielőtt azt megküldik a Bizottságnak;

d) megvizsgálja és jóváhagyja az EPD tartalmi módosítására irányuló javaslatokat.

19. cikk

Ellenőrzési mutatók

Az engedélyezésre jogosult területi tisztviselő és az ellenőrzőbizottság az ellenőrzést az EPD-ben meghatározott mutatókra történő hivatkozással végzi el.

A mutatók figyelembe veszik a Bizottság által rendelkezésre bocsátott indikatív módszereket.

Ezek a projektek jellegét és céljait érintik, és kimutatják az alábbiakat:

a) az eszközráfordítás, a hozam, és lehetőség szerint a hatások;

b) a segítségnyújtás terén a gyakorlati végrehajtásban elért szakasz;

c) a pénzügyi terv megvalósulása.

2. FEJEZET

Felülvizsgálat

20. cikk

Felülvizsgálati eljárás

(1) A pénzügyi együttműködésnek kellőképpen rugalmasnak kell lennie annak biztosítására, hogy az intézkedések mindig megfeleljenek a tengerentúli társulási határozat céljainak, és figyelembe vegyék a gazdasági helyzet lehetséges változásait, valamint az adott TOT prioritásait és céljait, különösen az EPD-nek a 21. cikk (5) bekezdésében említett éves végrehajtási jelentésének és félidős felülvizsgálatának, vagy – amennyiben alkalmazható – éves felülvizsgálatának a keretében.

(2) A humanitárius- és gyorssegélyről szóló rendelkezésekben említett kivételes körülmények között a felülvizsgálat bármelyik szerződő fél kérésére elvégezhető.

21. cikk

Éves végrehajtási jelentés

(1) Az engedélyezésre jogosult területi tisztviselő – az EPD jóváhagyását követően – a végrehajtás minden teljes évének végét követő három hónapon belül éves végrehajtási jelentést nyújt be a Bizottsághoz.

(2) Az EPD-ről szóló éves végrehajtási jelentés a program végrehajtásának közös értékeléséből áll, figyelemmel a megfelelő ellenőrzési és értékelő tevékenység eredményeire.

(3) Ez a jelentés helyben készül, azt az engedélyezésre jogosult területi tisztviselő, az ellenőrző bizottság, és megfelelő esetben a küldöttség vezetője 60 napon belül véglegesíti.

(4) A jelentés különösen az alábbiak értékelését foglalja magában:

a) a súlyponti ágazatban/ágazatokban elért eredmények, a meghatározott célokhoz és hatásmutatókhoz és ágazati politikai kötelezettségekhez viszonyítva;

b) olyan projektek és programok, amelyeket a súlyponti ágazaton/ágazatokon kívül, és/vagy többéves program részeként hajtanak végre;

c) a nem állami közreműködők számára tartalékolt eszközök felhasználása;

d) a folyamatban lévő intézkedések végrehajtásának hatékonysága, és a kötelezettségek és a kifizetések ütemtervének betartása; és

e) a programozás meghosszabbítása a következő évekre.

(5) A jelentés alapján megfelelő esetben, a tengerentúli társulási határozat 7. cikkének értelmében, partnerségi találkozó keretében éves felülvizsgálatra kerül sor.

22. cikk

Félidős felülvizsgálat

(1) A félidős felülvizsgálatot azért kell elvégezni, hogy megvizsgálják az EPD kezdeti eredményeit; ezek mennyiben relevánsak, és a célok milyen mértékben valósultak meg.

Ennek során a pénzügyi források felhasználását, valamint az ellenőrzés és végrehajtás működését is értékelik.

(2) A félidős vizsgálatot a Bizottság felelősségi körében kell elvégezni, együttműködésben az engedélyezésre jogosult területi tisztviselővel és az illetékes tagállammal.

A félidős vizsgálatot rendszerint egy független értékelő végzi el, 24–36 hónappal e rendelet hatályba lépése után; a dokumentumot benyújtja az ellenőrző bizottságnak, majd megküldi a Bizottságnak. Az EPD-ben más határidő is kitűzhető, különösen a költségvetési támogatás esetében meghatározott mutatók esetében.

(3) A Bizottság, az EPD-ben meghatározott kritériumok alapján ellenőrzi a felülvizsgálat helytállóságát és minőségét, figyelemmel többek között az EFA keretösszegre.

3. FEJEZET

Könyvvizsgálat

23. cikk

Könyvvizsgálat

(1) A kedvezményezett országok által végzett ellenőrzés sérelme nélkül, a Bizottság és a Számvevőszék saját munkatársaival vagy szabályosan meghatalmazott képviselőivel, az EFA-ból finanszírozott intézkedések és a kezelési és az ellenőrző rendszerek tekintetében – legalább egy munkanappal korábban adott előzetes értesítés mellett – helyszíni technikai vizsgálatot vagy könyvvizsgálatot végezhet, amely magában foglalja a szúrópróbaszerű és záró vizsgálatokat.

A Bizottság értesíti az érintett TOT-ot, hogy minden szükséges támogatás a rendelkezésére álljon. Az érintett TOT tisztviselői vagy alkalmazottai ezekben az ellenőrzésekben részt vehetnek. A Bizottság kérheti az érintett TOT-ot, hogy az végezzen helyszíni vizsgálatot egy vagy több ügylet helyességét illetően. A Bizottság tisztviselői vagy alkalmazottai az ilyen ellenőrzésekben részt vehetnek.

(2) A kedvezményezett országok támogatják a Bizottság szervezeti egységeit és a Számvevőszéket az EFA-eszközök felhasználásának vizsgálatában.

24. cikk

A könyvvizsgálat követhetősége

(1) A TOT igazgatási és ellenőrzési rendszereinek, a finanszírozási megállapodásokban megállapított feltételekkel összhangban, biztosítaniuk kell a megfelelő revizori utat.

(2) A revizori út akkor megfelelő, ha:

a) a megfelelő igazgatási szinten őrzött számviteli nyilvántartás részletes információt tartalmaz az EFA által finanszírozott intézkedésekkel kapcsolatban ténylegesen felmerült kiadásokról. A számviteli nyilvántartásban szerepel a keletkezés időpontja, minden kiadási tétel összege, a bizonylatok típusa, a fizetés dátuma és a fizetési mód. A szükséges bizonyító dokumentumokat (pl. számlák) csatolták;

b) az intézkedés műszaki előírásait és pénzügyi tervét, a megvalósulási jelentéseket, a támogatás engedélyezéséről, a pályázati és szerződéskötési eljárásokról szóló dokumentumokat, és a finanszírozott áruk és szolgáltatások ellenőrzéséről szóló jelentéseket megfelelő igazgatási szinten megőrzik;

c) a számviteli adatok számítógépes továbbítása esetében minden érintett hatóság és szervezet kielégítő információt kap az alsóbb szintről, hogy alátámaszthassa számviteli nyilvántartását és a felfelé jelentett összegeket, így biztosítva a megfelelő revizori utat a Bizottsággal szemben igazolt teljes összegektől a végső kedvezményezettek és az intézkedéseket végrehajtó szervezetek és vállalatok szintjén felmerülő egyes kiadásokig és bizonylatokig;

(3) Az engedélyezésre jogosult területi tisztviselő minden szükséges intézkedést megtesz e cikk végrehajtása érdekében.

4. FEJEZET

Értékelés

25. cikk

Értékelés

(1) Az EPD értékelése kiterjed az eszközök felhasználására, a támogatás hatékonyságára, eredményességére és hatására; az értékelés keretében, a már rendelkezésre álló eredmények felhasználásával következtetéseket kell levonni és ajánlásokat kell tenni.

Az értékelés kiterjed azokra a tényezőkre, amelyek hozzájárultak a végrehajtás sikeréhez vagy sikertelenségéhez, a teljesítményekhez és eredményekhez, beleértve azok fenntarthatóságát is.

(2) Az EPD értékelése a Bizottság felelősségi körében, az ellenőrzőbizottsággal való együttműködésben történik.

(3) Az értékelési programot az EPD-ben kell meghatározni.

Az értékelés célja különösen:

a) az alap intézkedéseinek és tevékenységének rendszeres és független értékelése, a tervezett eredményeknek és céloknak a tényleges teljesítménnyel való összevetésével; és ezáltal

b) annak biztosítása, hogy a TOT, a tagállamok és a Bizottság a rendelkezésre álló tapasztalatokat a jövőbeni politika és az intézkedések kialakításánál és végrehajtásánál hasznosítsák.

(4) Az értékelés eredményeit a nyilvánosság számára elérhetővé kell tenni.

26. cikk

Értékelési eljárások

A TOT vagy a Bizottság által végzett értékelések sérelme nélkül, az EPD-t megvalósító programok, projektek vagy más tevékenységek értékelését a TOT és a Bizottság közösen, az érintett tagállammal együttműködésben végezheti.

V. RÉSZ

PÉNZÜGYI KIIGAZÍTÁS

27. cikk

Az EFA keretösszegének kiigazítása

Az ellenőrzési, könyvvizsgálati és értékelési eredmények alapján a Bizottság – saját kezdeményezésére, vagy az érintett TOT javaslatára, az ellenőrzőbizottság állásfoglalásának figyelembevételével – kiigazíthatja az eredeti EPD összegeit és feltételeit, a TOT mindenkori szükségleteinek és teljesítményének figyelembevételével.

Az ilyen kiigazítást általában a félidős felülvizsgálat keretében, a tengerentúli társulási határozat 24. cikke szerinti eljárással összhangban, e rendelet hatálybalépése után 24–36 hónappal, vagy szabálytalanságok esetén a lehető legrövidebb időn belül kell elvégezni.

28. cikk

A fizetések felfüggesztése

(1) A Bizottság felfüggeszti a fizetéseket, és az okok megjelölésével felkéri a TOT-ot, hogy adott határidőn belül foglaljon állást, és megfelelő esetben végezzen korrekciókat, ha a szükséges ellenőrzések után arra az eredményre jut, hogy:

a) a TOT nem teljesítette kötelezettségeit; vagy

b) az EPD vagy annak egy része az EFA-hozzájárulást sem részben, sem egészében nem indokolja; vagy

c) a kezelés vagy ellenőrzés rendszereiben súlyos hiányosságok vannak, amelyek rendszeres szabálytalanságokhoz vezethetnek.

(2) Kellően megalapozott esetek kivételével, amelyekben a Bizottság hosszabb határidőt szabhat, az érintett TOT-nak két hónap áll rendelkezésére, hogy az állásfoglalásra irányuló kérelemre reagáljon, és megfelelő esetben korrekciókat végezzen.

(3) Amennyiben a TOT a Bizottság észrevételeit kifogásolja, a TOT-ot és az érintett tagállamot a Bizottság partnerségi értekezletre hívja meg, ahol felek megkísérelnek egyezségre jutni az észrevételeket és az abból levonandó végkövetkeztetéseket illetően.

Amennyiben a TOT a Bizottság észrevételeit kifogásolja, és emiatt partnerségi értekezletet hívnak össze, az 5. bekezdésben a Bizottság határozathozatalára biztosított három hónapos időszak a partnerségi értekezlet napján kezdődik.

(4) Amennyiben a Bizottság pénzügyi korrekciókat javasol, a TOT lehetőséget kap arra, hogy az érintett iratok vizsgálatával bemutassa: a szabálytalanság tényleges nagyságrendje kisebb, mint ahogyan azt a Bizottság feltételezi.

Az elegendően megalapozott esetek kivételével, az erre a vizsgálatra rendelkezésre álló időszak legfeljebb további két hónappal haladhatja meg az (1) bekezdésben említett kéthónapos időszakot.

A Bizottság tekintetbe veszi azokat a bizonyítékokat, amelyeket a TOT a határidőn belül nyújt be.

(5) A (2) bekezdésben említett határidő lejárta után, amennyiben nem jutottak megállapodásra, és a TOT nem végzett korrekciókat, a Bizottság – a TOT és a tagállamok állásfoglalásának figyelembevételével – három hónapon belül határoz arról, hogy:

a) csökkenti a fizetéseket; vagy

b) az EFA-juttatás egészének vagy egy részének a törlésével elvégzi a szükséges pénzügyi korrekciókat.

(6) Az (1)–(5) bekezdés sérelme nélkül, a Bizottság – gondos vizsgálat után – részben vagy teljes egészében felfüggesztheti az időközi kifizetést, ha azt állapítja meg, hogy az adott kiadás olyan súlyos szabálytalansággal kapcsolatos, amelyet nem korrigáltak, és azonnali intézkedésre van szükség.

A Bizottság az érintett TOT-ot tájékoztatja az intézkedésről, és ismerteti annak okait. Amennyiben a felfüggesztés okai öt hónap múlva is fennállnak, vagy az érintett TOT nem értesítette a Bizottságot a súlyos szabálytalanság megszüntetésére tett intézkedésekről, a 30. cikkben megállapított rendelkezéseket kell alkalmazni.

29. cikk

Behajtás és visszafizetés

(1) A Bizottság számára a visszafizetést az EFA pénzügyi szabályzat 45. cikkével összhangban kiállított behajtási határozatban szereplő esedékességi határidőig kell teljesíteni. Ez az esedékességi határidő a határozat kibocsátását követő második hónap utolsó napja.

(2) Amennyiben a visszafizetés késedelmesen történik, az (1) bekezdésben meghatározott nap és a visszafizetés tényleges napja közötti időszakra késedelmi kamatot számítanak fel. Ez a kamatláb másfél százalékponttal meghaladja azt a kamatlábat, amelyet az Európai Központi Bank annak a hónapnak az első munkanapján legfontosabb refinanszírozási ügyleteiben alkalmaz, amely hónapra az esedékesség dátuma esik.

(3) Az engedélyezésre jogosult területi tisztviselő könyvelést vezet a már kifizetett közösségi támogatás behajtandó összegeiről, és biztosítja, hogy ezen összegeket indokolatlan késedelem nélkül hajtsák be.

A kedvezményezett a behajtandó összegeket a késedelmi kamatokkal együtt fizeti vissza oly módon, hogy a meghatározott összegeket levonja a következő költségkimutatásából és a Bizottsághoz intézett kifizetés iránti kérelemből; amennyiben ez nem elegendő, a Közösség javára visszafizetést teljesít.

Az engedélyezésre jogosult területi tisztviselő évente egyszer megküldi a Bizottságnak a behajtási eljárás megindításának éve szerint rendszerezett, az adott időpontban még be nem hajtott összegekről szóló kimutatást.

VI. RÉSZ

ZÁRÓ RENDELKEZÉSEK

30. cikk

Információ és közzététel

(1) A TOT biztosítja, hogy az EFA-programok megfelelő nyilvánosságot kapjanak, amelynek célja, hogy:

a) a Közösségnek ezekben a programokban játszott szerepéről a nyilvánosság tudomást szerezzen;

b) a felkínált lehetőségekről a szóba jöhető kedvezményezettek és a szakmai szervezetek tudomást szerezzenek.

(2) A kedvezményezett országok biztosítják különösen azt, hogy jól látható tájékoztató táblákat állítsanak fel, amelyeken a Közösség által finanszírozott kézzelfogható projekteket a Közösség emblémájával együtt mutatják be, valamint, hogy a közösségi intézmények képviselői megfelelően részt vegyenek az EFA által támogatott programokkal összefüggő legfontosabb nyilvános rendezvényeken.

31. cikk

Hatálybalépés

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 20-án.

a Bizottság részéről

Poul Nielson

a Bizottság tagja

[1] HL L 314., 2001.11.30., 1. o.

[2] HL L 317., 2002.12.15., 355. o.

[3] Még nem tették közzé – COM(2002)290 végleges, 2002.6.11

--------------------------------------------------